CELEX: 52019PC0345
Language: el
Date: 2019-07-19
Title: Τροποποιημένη πρόταση ΑΠΟΦΑΣΗ ΤΟΥ ΣΥΜΒΟΥΛΙΟΥ σχετικά με τη θέση που θα πρέπει να ληφθεί εξ ονόματος της Ευρωπαϊκής Ένωσης στο συμβούλιο εταιρικής σχέσης που συγκροτείται βάσει της συνολικής και ενισχυμένης συμφωνίας εταιρικής σχέσης μεταξύ της Ευρωπαϊκής Ένωσης και της Ευρωπαϊκής Κοινότητας Ατομικής Ενέργειας και των κρατών μελών τους, αφενός, και της Δημοκρατίας της Αρμενίας, αφετέρου, όσον αφορά την έκδοση αποφάσεων σχετικά με τους εσωτερικούς κανονισμούς του συμβουλίου εταιρικής σχέσης, της επιτροπής εταιρικής σχέσης και των ειδικών υποεπιτροπών ή οποιουδήποτε άλλου οργάνου

ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 19.7.2019
            COM(2019) 345 final
            2018/0395(NLE)
            Τροποποιημένη πρόταση
            ΑΠΟΦΑΣΗ ΤΟΥ ΣΥΜΒΟΥΛΙΟΥ
            σχετικά με τη θέση που θα πρέπει να ληφθεί εξ ονόματος της Ευρωπαϊκής Ένωσης στο συμβούλιο εταιρικής σχέσης που συγκροτείται βάσει της συνολικής και ενισχυμένης συμφωνίας εταιρικής σχέσης μεταξύ της Ευρωπαϊκής Ένωσης και της Ευρωπαϊκής Κοινότητας Ατομικής Ενέργειας και των κρατών μελών τους, αφενός, και της Δημοκρατίας της Αρμενίας, αφετέρου, όσον αφορά την έκδοση αποφάσεων σχετικά με τους εσωτερικούς κανονισμούς του συμβουλίου εταιρικής σχέσης, της επιτροπής εταιρικής σχέσης και των ειδικών υποεπιτροπών ή οποιουδήποτε άλλου οργάνου
            
               
         
         
            
               ΑΙΤΙΟΛΟΓΙΚΗ ΕΚΘΕΣΗ
            
            
               1.
                     ΑΝΤΙΚΕΙΜΕΝΟ ΤΗΣ ΠΡΟΤΑΣΗΣ
            
            
               Η παρούσα πρόταση αφορά απόφαση σχετικά με τη θέση που θα πρέπει να ληφθεί εξ ονόματος της Ένωσης στο συμβούλιο εταιρικής σχέσης που συγκροτείται βάσει της συνολικής και ενισχυμένης συμφωνίας εταιρικής σχέσης ΕΕ-Αρμενίας («CEPA» ή «η συμφωνία»), σε σχέση με τη θέσπιση των εσωτερικών κανονισμών του συμβουλίου εταιρικής σχέσης και της επιτροπής εταιρικής σχέσης, καθώς και τη συγκρότηση υποεπιτροπών και άλλων οργάνων.
            
            
               2.
                     ΠΛΑΙΣΙΟ ΤΗΣ ΠΡΟΤΑΣΗΣ
            
            
               2.1. 
                     Συνολική και ενισχυμένη συμφωνία εταιρικής σχέσης ΕΕ - Αρμενίας
            
            
               Στόχος της CEPA είναι να ενισχυθεί η συνολική πολιτική και οικονομική εταιρική σχέση και συνεργασία μεταξύ της ΕΕ και της Αρμενίας, βάσει κοινών αξιών και στενών δεσμών, μεταξύ άλλων με την αύξηση της συμμετοχής της Δημοκρατίας της Αρμενίας σε πολιτικές, προγράμματα και οργανισμούς της Ευρωπαϊκής Ένωσης. Με αυτή δημιουργείται ένα ισχυρό ευνοϊκό πλαίσιο για τη διεξαγωγή ενισχυμένου πολιτικού διαλόγου σε όλους τους τομείς αμοιβαίου ενδιαφέροντος, το οποίο προάγει την ανάπτυξη στενών πολιτικών σχέσεων.
            
            
               Η CEPA καθορίζει γενικές αρχές και στόχους για τις σχέσεις ΕΕ - Αρμενίας και δημιουργεί μια θεσμική δομή για την εφαρμογή της συμφωνίας.
            
            
               Εφαρμόζεται προσωρινά από την 1η Ιουνίου 2018.
            
            
               2.2. 
                     Συμβούλιο εταιρικής σχέσης
            
            
               Το συμβούλιο εταιρικής σχέσης συγκροτείται βάσει του άρθρου 362 της συμφωνίας. Είναι αρμόδιο για την εποπτεία και την τακτική επανεξέταση της εφαρμογής της συμφωνίας. 
            
            
               Το συμβούλιο εταιρικής σχέσης απαρτίζεται από εκπροσώπους των μερών σε υπουργικό επίπεδο και συνέρχεται ανά τακτά χρονικά διαστήματα, τουλάχιστον μία φορά ετησίως, και όταν το απαιτούν οι περιστάσεις. Το συμβούλιο εταιρικής σχέσης μπορεί να συνέρχεται υπό οποιαδήποτε σύνθεση, κατόπιν αμοιβαίας συμφωνίας. Θεσπίζει δε τον εσωτερικό κανονισμό του.
            
            
               Το συμβούλιο εταιρικής σχέσης λαμβάνει αποφάσεις εντός του πεδίου εφαρμογής της συμφωνίας στις περιπτώσεις για τις οποίες υπάρχει σχετική πρόβλεψη. Οι αποφάσεις είναι δεσμευτικές για τα μέρη, τα οποία πρέπει να λαμβάνουν τα αναγκαία μέτρα για την εκτέλεσή τους. Το συμβούλιο εταιρικής σχέσης δύναται επίσης να διατυπώνει συστάσεις. Εκδίδει δε τις αποφάσεις και τις συστάσεις του κατόπιν συμφωνίας μεταξύ των μερών, σεβόμενο δεόντως την ολοκλήρωση των αντίστοιχων εσωτερικών διαδικασιών των μερών. 
            
            
               2.3. 
                     Επιτροπή εταιρικής σχέσης
            
            
               Η επιτροπή εταιρικής σχέσης συγκροτείται βάσει του άρθρου 363 της συμφωνίας. Επικουρεί το συμβούλιο εταιρικής σχέσης κατά την άσκηση των καθηκόντων και των λειτουργιών του, και είναι αρμόδια για την προετοιμασία των συνεδριάσεων του συμβουλίου εταιρικής σχέσης.  
            
            
               Η επιτροπή εταιρικής σχέσης έχει την εξουσία να λαμβάνει αποφάσεις στους τομείς στους οποίους το συμβούλιο εταιρικής σχέσης έχει μεταβιβάσει εξουσίες σε αυτήν και στις περιπτώσεις που προβλέπονται στη συμφωνία. Οι εν λόγω αποφάσεις είναι δεσμευτικές για τα μέρη, τα οποία πρέπει να λαμβάνουν τα αναγκαία μέτρα για την εκτέλεσή τους. Η επιτροπή εταιρικής σχέσης λαμβάνει τις αποφάσεις της κατόπιν συμφωνίας μεταξύ των μερών, υπό την επιφύλαξη της ολοκλήρωσης των αντίστοιχων εσωτερικών διαδικασιών τους. 
            
            
               Η επιτροπή εταιρικής σχέσης απαρτίζεται από εκπροσώπους των μερών, καταρχήν σε επίπεδο ανωτέρων υπαλλήλων. Η προεδρία της ασκείται εκ περιτροπής από εκπρόσωπο της ΕΕ ή της Δημοκρατίας της Αρμενίας. Η επιτροπή εταιρικής σχέσης κατά κανόνα συνέρχεται τουλάχιστον μία φορά ετησίως. Ο εσωτερικός της κανονισμός θεσπίζεται από το συμβούλιο εταιρικής σχέσης.
            
            
               2.4. 
                     Προβλεπόμενη πράξη του συμβουλίου εταιρικής σχέσης
            
            
               Το συμβούλιο εταιρικής σχέσης πρέπει να εκδώσει απόφαση σχετικά με τον εσωτερικό κανονισμό του και τον εσωτερικό κανονισμό της επιτροπής εταιρικής σχέσης, καθώς και σχετικά με τη συγκρότηση υποεπιτροπών και άλλων οργάνων.
            
            
               Σκοπός της προβλεπόμενης πράξης, σύμφωνα με το άρθρο 362 παράγραφος 4 και το άρθρο 363 παράγραφος 4 της συμφωνίας, είναι η θέσπιση εσωτερικών κανονισμών που διέπουν τη λειτουργία του συμβουλίου εταιρικής σχέσης και της επιτροπής εταιρικής σχέσης, καθώς και η συγκρότηση υποεπιτροπών και άλλων οργάνων ώστε να καταστεί δυνατή η εφαρμογή της CEPA.
            
         
         
            
               3.
                     ΘΕΣΗ ΠΟΥ ΘΑ ΠΡΕΠΕΙ ΝΑ ΛΗΦΘΕΙ ΕΞ ΟΝΟΜΑΤΟΣ ΤΗΣ ΕΝΩΣΗΣ
            
            
               Η θέση που πρέπει να ληφθεί εξ ονόματος της Ένωσης θα πρέπει να καθιστά δυνατή τη θέσπιση των εσωτερικών κανονισμών του συμβουλίου εταιρικής σχέσης και της επιτροπής εταιρικής σχέσης.
            
            
               4.
                     ΝΟΜΙΚΗ ΒΑΣΗ
            
            
               4.1. 
                     Διαδικαστική νομική βάση
            
            
                4.1.1. 
                     Αρχές
            
            
               Το άρθρο 218 παράγραφος 9 της Συνθήκης για τη λειτουργία της Ευρωπαϊκής Ένωσης (ΣΛΕΕ) προβλέπει την έκδοση αποφάσεων για τον καθορισμό «των θέσεων που θα πρέπει να ληφθούν, εξ ονόματος της Ένωσης, σε όργανο που συνιστάται από δεδομένη συμφωνία, όταν το εν λόγω όργανο καλείται να θεσπίσει πράξεις που παράγουν έννομα αποτελέσματα, με εξαίρεση τις πράξεις που συμπληρώνουν ή τροποποιούν το θεσμικό πλαίσιο της συμφωνίας».
            
            
               Η έννοια των «πράξεων που παράγουν έννομα αποτελέσματα» περιλαμβάνει πράξεις που παράγουν έννομα αποτελέσματα δυνάμει των κανόνων του διεθνούς δικαίου που διέπουν το εν λόγω όργανο. Περιλαμβάνει επίσης πράξεις που δεν έχουν δεσμευτική ισχύ βάσει του διεθνούς δικαίου, αλλά «επηρεάζουν με καθοριστικό τρόπο το περιεχόμενο των ρυθμίσεων που θεσπίζει ο νομοθέτης της Ένωσης»
                  1
               .
            
            
               4.1.2.
                     Εφαρμογή στην προκειμένη περίπτωση
            
            
               Το συμβούλιο εταιρικής σχέσης και η επιτροπή εταιρικής σχέσης είναι όργανα που συγκροτούνται βάσει της CEPA.
            
            
               Οι πράξεις που προβλέπονται στο παράρτημα της παρούσας απόφασης συνιστούν πράξεις που παράγουν έννομα αποτελέσματα, διότι με το άρθρο 362 παράγραφος 6 της συμφωνίας ανατίθεται στο συμβούλιο εταιρικής σχέσης η εξουσία να λαμβάνει αποφάσεις οι οποίες είναι δεσμευτικές για τα μέρη. Οι πράξεις δεν συμπληρώνουν ούτε τροποποιούν το θεσμικό πλαίσιο της συμφωνίας.
            
            
               Συνεπώς, η διαδικαστική νομική βάση για την προτεινόμενη απόφαση είναι το άρθρο 218 παράγραφος 9 της ΣΛΕΕ.
            
            
               4.2.
                      Ουσιαστική νομική βάση 
            
            
               4.2.1 Λόγοι για την τροποποιημένη πρόταση
            
            
               Στις 29 Νοεμβρίου 2018, η Ύπατη Εκπρόσωπος και η Επιτροπή ενέκριναν την κοινή πρόταση απόφασης του Συμβουλίου σχετικά με τη θέση που θα πρέπει να ληφθεί εξ ονόματος της Ευρωπαϊκής Ένωσης στο συμβούλιο εταιρικής σχέσης που συγκροτείται βάσει της CEPA μεταξύ της Ευρωπαϊκής Ένωσης και της Ευρωπαϊκής Κοινότητας Ατομικής Ενέργειας και των κρατών μελών τους, αφενός, και της Δημοκρατίας της Αρμενίας, αφετέρου, όσον αφορά την έκδοση αποφάσεων σχετικά με τους εσωτερικούς κανονισμούς του συμβουλίου εταιρικής σχέσης, της επιτροπής εταιρικής σχέσης και των ειδικών υποεπιτροπών ή οποιουδήποτε άλλου οργάνου («η κοινή πρόταση»). Η κοινή πρόταση βασίστηκε στο άρθρο 37 της ΣΕΕ και στα άρθρα 91, 100 παράγραφος 2, 207 και 209 της ΣΛΕΕ, σε συνδυασμό με το άρθρο 218 παράγραφος 9 της ΣΛΕΕ. Υπό το πρίσμα της απόφασης του Δικαστηρίου στην υπόθεση C-244/17 Επιτροπή κατά Συμβουλίου (Καζαχστάν), κατά την οποία εφαρμόστηκε πρόσφατα το κριτήριο του κέντρου βάρους για τον καθορισμό της νομικής βάσης των πράξεων της Ένωσης σχετικά με τις διεθνείς συμφωνίες, και για τους λόγους που εξηγούνται κατωτέρω, οι νομικές βάσεις της προτεινόμενης απόφασης θα πρέπει να τροποποιηθούν και να περιλαμβάνουν τα άρθρα 91, 100 παράγραφος 2, 207 και 209 της ΣΛΕΕ σε συνδυασμό με το άρθρο 218 παράγραφος 9 της ΣΛΕΕ.
            
            
               4.2.2. Αρχές 
            
            
               Η ουσιαστική νομική βάση για την έκδοση απόφασης βάσει του άρθρου 218 παράγραφος 9 της ΣΛΕΕ εξαρτάται πρωτίστως από το αντικείμενο και το περιεχόμενο της προβλεπόμενης πράξης σε σχέση με την οποία λαμβάνεται θέση εξ ονόματος της Ένωσης. Εάν η προτεινόμενη πράξη επιδιώκει διττό σκοπό ή έχει δύο συνιστώσες και εάν ένας από τους σκοπούς ή μία από τις συνιστώσες μπορεί να χαρακτηριστεί κύριος ή κύρια, ενώ ο άλλος ή η άλλη έχει απλώς παρεπόμενο χαρακτήρα, η απόφαση δυνάμει του άρθρου 218 παράγραφος 9 της ΣΛΕΕ πρέπει να στηρίζεται σε μία και μόνη ουσιαστική νομική βάση, ήτοι εκείνη που επιβάλλει ο κύριος ή πρωτεύων σκοπός ή συνιστώσα. 
            
            
               Όσον αφορά προβλεπόμενη πράξη η οποία επιδιώκει συγχρόνως πολλούς σκοπούς ή έχει πολλαπλές συνιστώσες που συνδέονται άρρηκτα μεταξύ τους, χωρίς ο ένας ή η μία να έχει παρεπόμενο χαρακτήρα σε σχέση με τον άλλο ή την άλλη, η ουσιαστική νομική βάση για την έκδοση απόφασης δυνάμει του άρθρου 218 παράγραφος 9 της ΣΛΕΕ θα πρέπει να περιλαμβάνει, κατ’ εξαίρεση, τις αντίστοιχες διαφορετικές νομικές βάσεις. 
            
            
               Τονίζεται επίσης ότι δεν καθορίζει η διαδικασία τη νομική βάση μιας πράξεως, αλλά η νομική βάση μιας πράξεως καθορίζει τη διαδικασία εκδόσεως.
            
            
               4.2.3. Εφαρμογή στην προκειμένη περίπτωση
            
            
               Ο εσωτερικός κανονισμός του συμβουλίου εταιρικής σχέσης και της επιτροπής εταιρικής σχέσης αφορά τη γενική λειτουργία οργάνου που έχει συσταθεί βάσει συμφωνίας. Ως εκ τούτου, ο τομέας στον οποίο εμπίπτει η προβλεπόμενη απόφαση πρέπει να καθοριστεί με βάση τη συμφωνία στο σύνολό της.
            
         
         
            
               Ο κύριος στόχος και το περιεχόμενο της προβλεπόμενης πράξης αφορούν τη συνεργασία για την ανάπτυξη (άρθρο 209 ΣΛΕΕ) και το εμπόριο (άρθρο 207 της ΣΛΕΕ). Επιπλέον, δεδομένου ότι ορισμένες διατάξεις σχετικά με τις συναλλαγές στον τομέα των υπηρεσιών μεταφορών στο εμπορικό σκέλος της CEPA δεν καλύπτονται από το άρθρο 207, θα πρέπει επίσης να προστεθούν το άρθρο 91 και το άρθρο 100 παράγραφος 2 της ΣΛΕΕ.
            
            
               Οι περιορισμένου αριθμού διατάξεις της ΚΕΠΠΑ δεν μπορούν εκ της φύσεώς τους να συνιστούν χωριστό στόχο ή συνιστώσα. Αντιθέτως, είναι παρεμπίπτουσες της δεσπόζουσας συνιστώσας της CEPA. Ως εκ τούτου, δεν απαιτείται χωριστή νομική βάση. Τούτο ισχύει παρά το γεγονός ότι η απόφαση του Συμβουλίου σχετικά με την υπογραφή της συμφωνίας βασιζόταν επίσης στο άρθρο 37 της ΣΕΕ (βλ. απόφαση 2018/104 του Συμβουλίου της 20ης Νοεμβρίου 2017). Η αξιολόγηση άλλαξε υπό το πρίσμα της απόφασης του Δικαστηρίου στην υπόθεση C-244/17 Επιτροπή κατά Συμβουλίου (Καζαχστάν).
            
            
               Σημειωτέον ότι ο αριθμός και ο χαρακτήρας των διατάξεων της CEPA που αφορούν την ΚΕΠΠΑ είναι συγκρίσιμοι με εκείνους της συμφωνίας με το Καζαχστάν, καθώς και άλλων συμφωνιών για τις οποίες εκδόθηκαν αποφάσεις με βάση νομικές βάσεις εκτός ΚΕΠΠΑ μετά την απόφαση για το Καζαχστάν.
            
            
               5.
                     ΣΥΜΠΕΡΑΣΜΑ
            
            
               Λαμβανομένων υπόψη των ανωτέρω, η νομική βάση της προτεινόμενης απόφασης θα πρέπει να είναι το άρθρο 37 της ΣΕΕ και τα άρθρα 91, 100 παράγραφος 2, 207 και 209 της ΣΛΕΕ, σε συνδυασμό με το άρθρο 218 παράγραφος 9 της ΣΛΕΕ, και η πρόταση πρέπει να υποβληθεί μόνο από την Επιτροπή. Η Ύπατη Εκπρόσωπος της Ένωσης για Θέματα Εξωτερικής Πολιτικής και Πολιτικής Ασφαλείας, της οποίας ζητήθηκε η γνώμη επί του θέματος, συμφωνεί.  
            
            
            
               2018/0395 (NLE)
            
            
               Τροποποιημένη πρόταση
            
            
               ΑΠΟΦΑΣΗ ΤΟΥ ΣΥΜΒΟΥΛΙΟΥ
            
            
               σχετικά με τη θέση που θα πρέπει να ληφθεί εξ ονόματος της Ευρωπαϊκής Ένωσης στο συμβούλιο εταιρικής σχέσης που συγκροτείται βάσει της συνολικής και ενισχυμένης συμφωνίας εταιρικής σχέσης μεταξύ της Ευρωπαϊκής Ένωσης και της Ευρωπαϊκής Κοινότητας Ατομικής Ενέργειας και των κρατών μελών τους, αφενός, και της Δημοκρατίας της Αρμενίας, αφετέρου, όσον αφορά την έκδοση αποφάσεων σχετικά με τους εσωτερικούς κανονισμούς του συμβουλίου εταιρικής σχέσης, της επιτροπής εταιρικής σχέσης και των ειδικών υποεπιτροπών ή οποιουδήποτε άλλου οργάνου
            
            
               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
            
            
               Έχοντας υπόψη τη Συνθήκη για την Ευρωπαϊκή Ένωση και ιδίως το άρθρο 37,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως τα άρθρα 91, 100 παράγραφος 2, 207 και 209, σε συνδυασμό με το άρθρο 218 παράγραφος 9,
            
            
               Έχοντας υπόψη την πρόταση της Ευρωπαϊκής Επιτροπήςκαι της Ύπατης Εκπροσώπου της Ένωσης για Θέματα Εξωτερικής Πολιτικής και Πολιτικής Ασφαλείας,
            
            
               Εκτιμώντας τα ακόλουθα:
            
            
               (1)Η συνολική και ενισχυμένη συμφωνία εταιρικής σχέσης μεταξύ της Ευρωπαϊκής Ένωσης και των κρατών μελών της, αφενός, και της Δημοκρατίας της Αρμενίας, αφετέρου («η συμφωνία»)
                  2
                υπεγράφη στις Βρυξέλλες στις 24 Νοεμβρίου 2017 και εφαρμόζεται προσωρινά από την 1η Ιουνίου 2018.
            
            
               (2)Βάσει των άρθρων 362 και 363 της συμφωνίας, συγκροτείται συμβούλιο εταιρικής σχέσης και επιτροπή εταιρικής σχέσης για τη διευκόλυνση της εφαρμογής της συμφωνίας.
            
            
               (3)Δυνάμει του άρθρου 362 παράγραφος 4 της συμφωνίας, το συμβούλιο εταιρικής σχέσης πρέπει να θεσπίσει τον εσωτερικό κανονισμό του και, δυνάμει του άρθρου 363 παράγραφος 4 της συμφωνίας, το συμβούλιο εταιρικής σχέσης καθορίζει στον εσωτερικό του κανονισμό, τα καθήκοντα και τη λειτουργία της επιτροπής εταιρικής σχέσης.  
            
            
               (4)Προκειμένου να διασφαλιστεί η αποτελεσματική εφαρμογή της συμφωνίας, θα πρέπει να θεσπιστεί ο εσωτερικός κανονισμός του συμβουλίου εταιρικής σχέσης, καθώς και της επιτροπής εταιρικής σχέσης.
            
            
               (5)Το άρθρο 364 παράγραφος 2 της CEPA προβλέπει ότι το συμβούλιο εταιρικής σχέσης δύναται να αποφασίσει να συγκροτήσει οποιεσδήποτε υποεπιτροπές ή άλλα όργανα σε συγκεκριμένους τομείς που μπορούν να το επικουρούν κατά την εκτέλεση των καθηκόντων του. Προβλέπει επίσης ότι το συμβούλιο εταιρικής σχέσης προσδιορίζει στον εσωτερικό του κανονισμό, τη σύνθεση και τα καθήκοντα των εν λόγω υποεπιτροπών και οργάνων, καθώς και τον τρόπο λειτουργίας τους.
            
         
         
            
               (6)Το συμβούλιο εταιρικής σχέσης, κατά τη [...] σύνοδο/συνεδρίασή του της [ημερομηνία], πρέπει να εκδώσει απόφαση σχετικά με τη θέσπιση των εσωτερικών κανονισμών του συμβουλίου εταιρικής σχέσης, της επιτροπής εταιρικής σχέσης και των υποεπιτροπών ή οποιουδήποτε άλλου οργάνου.
            
            
               (7)Είναι σκόπιμο να καθοριστεί η θέση που θα πρέπει να ληφθεί εξ ονόματος της Ένωσης στο συμβούλιο εταιρικής σχέσης, δεδομένου ότι οι αποφάσεις σχετικά με τους εσωτερικούς κανονισμούς του συμβουλίου εταιρικής σχέσης, της επιτροπής εταιρικής σχέσης και των ειδικών υποεπιτροπών ή οποιουδήποτε άλλου οργάνου, καθώς και σχετικά με τη συγκρότηση υποεπιτροπών θα είναι δεσμευτικές για την Ένωση.
            
            
               (8)Η θέση της Ένωσης στο συμβούλιο εταιρικής σχέσης θα πρέπει συνεπώς να βασίζεται στα συνημμένα σχέδια των κειμένων των εσωτερικών κανονισμών του συμβουλίου εταιρικής σχέσης και της επιτροπής εταιρικής σχέσης που παρατίθενται στο παράρτημα της παρούσας απόφασης.
            
            
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
            
            
               Άρθρο 1
            
            
               Η θέση που θα πρέπει να ληφθεί εξ ονόματος της Ένωσης στο συμβούλιο εταιρικής σχέσης ΕΕ - Αρμενίας όσον αφορά τους εσωτερικούς κανονισμούς του συμβουλίου εταιρικής σχέσης, της επιτροπής εταιρικής σχέσης και των ειδικών υποεπιτροπών, συμπεριλαμβανομένης της υποεπιτροπής για τις γεωγραφικές ενδείξεις
                  3
                ή οποιουδήποτε άλλου οργάνου, καθώς και όσον αφορά τη συγκρότηση υποεπιτροπών βασίζεται στα σχέδια πράξεων του συμβουλίου εταιρικής σχέσης που προσαρτώνται στην παρούσα απόφαση. Στο σχέδιο απόφασης μπορούν να γίνουν αποδεκτές δευτερεύουσας σημασίας τροποποιήσεις χωρίς περαιτέρω απόφαση του Συμβουλίου.
            
            
               Άρθρο 2
            
            
               Η παρούσα απόφαση απευθύνεται στην Επιτροπή και στην Ύπατη Εκπρόσωπο της Ευρωπαϊκής Ένωσης για Θέματα Εξωτερικής Πολιτικής και Πολιτικής Ασφαλείας.
            
            
               Άρθρο 3
            
            
               Η παρούσα απόφαση αρχίζει να ισχύει στις [...].
            
            
               Βρυξέλλες,
            
            
               
                     Για το Συμβούλιο
               
               
                     Ο Πρόεδρος
               
            
         
         
            
                  
                     (1)
                  
                        Υπόθεση C-399/12 Γερμανία κατά Συμβουλίου (ΔΟΑΟ), ECLI: ΕΕ: Γ: 2014:2258, σκέψεις 61-64.
               
               
                  
                     (2)
                  
                        
                  https://eur-lex.europa.eu/legal-content/EN/TXT/?qid=1532441113638&uri=CELEX:22018A0126(01)
               
               
                  
                     (3)
                  
                        Η υποεπιτροπή για τις γεωγραφικές ενδείξεις, η οποία συγκροτείται βάσει του άρθρου 240 της συμφωνίας, είναι αρμόδια για τη θέσπιση του εσωτερικού κανονισμού της.